Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **temeljem neanonimne prijave mogućeg sukoba interesa** **dužnosnika Andreja Plenkovića, predsjednika Vlade Republike Hrvatske,** na 142. sjednici, održanoj 17. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, vezano za imenovanje Vladislava Veselice za člana uprave trgovačkog društva Jadranski naftovod d.d., neće se pokrenuti.**

Obrazloženje

U Povjerenstvu je 10. veljače 2020. pod brojem 711-U-687-P-33/20-01-4 zaprimljena neanonimna prijava mogućeg sukoba interesa podnesena protiv dužnosnika Andreja Plenkovića, predsjednika Vlade Republike Hrvatske**, povodom koje se vodi predmet** P-33/20.

U prijavi se u bitnome navodi da je dana 9. siječnja 2020.g. Ministarstvo zaštite okoliša i energetike raspisalo natječaj za odabir kandidata za predsjednika i dva člana uprave trgovačkog društva Jadranski naftovod d.d. Nadalje, navodi se da je ministarstvo Vladi za predsjednika uprave predložilo Dragana Kovačevića, a za članove uprave Vladislava Veselicu i Stjepana Adanića te je vlada na zatvorenom dijelu sjednice predložila Nadzornom odboru imenovanje tih osoba. Podnositelj navodi kako se prema točki 4. natječaja mora zadovoljiti i uvjet nepostojanja sukoba interesa, a da je gospodin Veselica prema vlastitom priznanju još od osnovne škole jako dobar prijatelj premijera Andreja Plenkovića. Stoga podnositelj postavlja upit radi li se o potencijalnom sukobu interesa i je li se premijer morao izuzeti iz donošenja odluke budući da je Vlada na zatvorenom dijelu sjednice predložila Nadzornom odboru imenovanje gospodina Veselice.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Andrej Plenković obnašao dužnost predsjednika Vlade Republike Hrvatske od 19. listopada 2016.g. do 22. srpnja 2020.g. te da navedenu dužnost ponovno obnaša od 23. srpnja 2020.g. Stoga je dužnosnik Andrej Plenković, povodom obnašanja navedene dužnosti, obvezan postupati sukladno odredbama ZSSI-a.

Uvidom u Odluku o pravnim osobama od posebnog interesa za Republiku Hrvatsku („Narodne novine“, broj 71/18) utvrđeno je da je trgovačko društvo Jadranski naftovod d.d. pravna osoba od posebnog interesa za Republiku Hrvatsku.

Člankom 13. Uredbe o uvjetima za izbor i imenovanje članova Nadzornih odbora i uprava pravnih osoba od posebnog interesa za Republiku Hrvatsku i načinu njihova izbora („Narodne novine“, broj 12/19) propisano je da postupak izbora kandidata pokreće nadležno ministarstvo objavom natječaja u Narodnim novinama, a obavijest o javnom natječaju objavljuje se i u jednoj od visokotiražnih dnevnih tiskovina kao i na službenoj stranici nadležnog ministarstva. Nadalje, člankom 16. Uredbe propisano je da zapisnik u kojem se opisuje postupak izbora kandidata kao i pisano mišljenje o kandidatima te prijedlog za izbor kandidata nadležno ministarstvo zajedno sa ostalom zaprimljenom dokumentacijom dostavlja Vladi Republike Hrvatske, osim ako posebnim propisom nije odlučeno drugačije, a Vlada nadležnom tijelu pravne osobe predlaže izbor predsjednika i članova uprave.

Povjerenstvo je od Ministarstva gospodarstva i održivog razvoja ( u daljnjem tekstu: Ministarstvo) zatražilo cjelokupnu natječajnu dokumentaciju prilikom postupka izbora Vladislava Veselice za člana uprave Jadranskog naftovoda d.d. kao i podatke gdje je i kada objavljen navedeni javni natječaj, koliko se kandidata javilo na predmetni natječaj, je li naslovljeno Ministarstvo u pisanom mišljenju predložilo Vladi Republike Hrvatske upravo Vladislava Veselicu kao kandidata za člana uprave Jadranskog naftovoda te ukoliko nije, na koji je način Vladislav Veselica izabran za člana uprave odnosno je li Vladislava Veselicu za člana uprave predložila/izabrala Vlada Republike Hrvatske suprotno pisanom mišljenju naslovljenog Ministarstva.

Ministarstvo se očitovalo dopisom KLASA: 011-04/20-01/77, URBROJ: 517-10-2-20-2 od 14. rujna 2020.g. navodeći da je javni natječaj za odabir kandidata za predsjednika i dva člana uprave Jadranskog naftovoda, d.d. (u daljnjem tekstu: JANAF d.d.) objavljen dana 10. siječnja 2020. u Narodnim novinama, broj 4/20, te na mrežnim stranicama JANAF d.d. i Ministarstva zaštite okoliša i energetike. Obavijest o raspisanom javnom natječaju objavljena je u Večernjem listu. Nadalje, navodi se da je na javni natječaj pristiglo ukupno šesnaest prijava od čega je jedanaest prijava podneseno pravovremeno, uredno i potpuno dok preostalih pet prijava nije zadovoljavalo raspisane uvijete natječaja. Ministarstvo u prilogu očitovanju dostavlja zapisnik o postupku izbora kandidata, pisano mišljenje o kandidatima te prijedlog Zaključka o imenovanju Dragana Kovačevića za predsjednika uprave trgovačkog društva JANAF d.d., te Stjepana Adanića i Vladislava Veselice za članove uprave trgovačkog društva JANAF d.d.

Iz dostavljenog zapisnika razvidno je da je povjerenstvo od četiri člana dana 4. veljače 2020.g. provelo razgovor s jedanaest kandidata od kojih su najveći broj bodova ostvarili Dragan Kovačević, Stjepan Adanić i Vladislav Veselica te su isti predloženi za imenovanje članovima i predsjednikom uprave društva JANAF d.d.

Povjerenstvo je od Vlade Republike Hrvatske zatražilo podatke o tome je li na zatvorenoj sjednici Vlade Republike Hrvatske, na kojoj se odlučivalo o imenovanju nove uprave Jadranskog naftovoda, bio prisutan premijer Andrej Plenković te ukoliko jest, je li se isti izuzeo od odlučivanja prilikom izbora Vladislava Veselice za člana uprave te je li deklarirao pred drugim članovima Vlade Republike Hrvatske činjenicu prijateljstva s gospodinom Veselicom kao i je li odluka o imenovanju gospodina Veselice bila jednoglasno donesena.

Vlada Republike Hrvatske odgovorila je dopisom KLASA: 022-03/20-25/14, URBROJ: 50301-15/28-20-02 od 19. listopada 2020.g. navodeći da je predsjednik Vlade Republike Hrvatske rnr. sc. Andrej Plenković predsjedavao 205. sjednicom Vlade Republike Hrvatske, održanom 6. veljače 2020., na kojoj se odlučivalo o utvrđivanju Prijedloga Nadzornom odboru Jadranskog naftovoda d.d. da za predsjednika i članove uprave Jadranskog naftovoda d.d. imenuje dr. sc. Dragana Kovačevića, za predsjednika uprave, te mr. sc. Stjepana Adanića i Vladislava Veselicu za članove Uprave Jadranskog naftovoda d.d., kao što je predsjedavao svim sjednicama Vlade u mandatu četrnaeste Vlade Republike Hrvatske (242 sjednice) te sjednicama Vlade u mandatu petnaeste Vlade Republike Hrvatske (14 sjednica). Nadalje, navodi se da se predsjednik Vlade Republike Hrvatske mr. sc. Andrej Plenković nije izuzeo od odlučivanja o navedenoj točci dnevnog reda zatvorenog dijela sjednice Vlade, niti je pred drugim članovima Vlade deklarirao činjenicu prijateljstva s gospodinom Veselicom, iz razloga što za to ne postoji zakonska obveza, obzirom da se gospodin Veselica ne može smatrati povezanom osobom kako je ona definirana u članku 4. stavku 5. ZSSI-a. Isto tako, navodi se da je navedeni prijedlog da se za predsjednika i članove uprave Jadranskog naftovoda d.d. imenuje dr. sc. Dragana Kovačevića, za predsjednika Uprave, te mr. sc. Stjepana Adanića i Vladislava Veselicu za članove uprave Jadranskog naftovoda d.d., donesen jednoglasno. U prilogu očitovanja dostavljen je izvod iz zapisnika sa zatvorenog dijela 205. sjednice Vlade.

Iz predmetnog izvatka zapisnika razvidno je da je dužnosnik Andrej Plenković predsjedavao sjednicom Vlade te da je u zatvorenom dijelu sjednice odlučivao, zajedno s ostalim članovima Vlade, o predlaganju kandidata za predsjednika i članove uprave nadzornom odboru društva JANAF d.d. pri čemu se dužnosnik nije izuzeo niti deklarirao činjenicu prijateljstva s Vladislavom Veselicom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, članovi obitelji dužnosnika u smislu tog Zakona su i njegovi srodnici po krvi u uspravnoj lozi.

Povjerenstvo ističe kako je situacije propuštanja izuzimanja i deklariranja prijateljstva dužnosnika s nekim od kandidata u čijem zapošljavanju ili imenovanju sudjeluje dužnosnik cijenilo kao okolnost koja upućuje na moguću povredu etičkih načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana